Акциум
Јован Илић 

Акциум

Кимвали звонe! 
На лаки крили 
Лахори лете мили, 
Морем се гоне. 
Аполо сјајан ступа ближе, 
Акциум гордо с' диже, 
И с мрамор - горе 
У сиње гледа море. 
На лаки крили 
Лахори лете мили, 
Морем се гоне, 
Кимвали звоне, звоне: 
Ето је . . . не, није! 
Ти дркћеш, Октавије? 
Робови, легиони, ко сте? 
Херкулу преслицу нос'те 
На бој се спрема Антоније! 
На сјајном штиту нека се снажи, 
Нек проспе дражи 
Пламено око њено: 
»Ено је, ено!« 
Ори се трубни глас, 
Кроз свијет вaс. 
У злату трепти галијета, 
Огањ, ватра, 
На њој се вози царица св'јета, 
Клеопатра! 
Бисерне вале броји, 
На лицу сја јој поглед благ, 
Алем драг; 
Амор, удивљен, мирно стоји. 
О, красан рајски цв'јете! 
Нифме, устав'те пјесме клик! 
О Венус, о бози, гле'те 
Диван лик! 
Марс плану. 
На бојном морском стану, 
Бродови лете. 
Еол се силан креће . . . бруји, 
Море струји, 
Ври, ври: 
»Антоније, куда ћеш ти, 
У страшне регионе? 
Врати се! О, не: 
Пакленим огњем нек слава теби сја, 
Одох ја!« 
Љубимац Марса клону: 
»Богови, видјесте л' жену . . . ону? 
Она ме уби! Она . . . 
Оде, гле! 
За њом ми оде живот, слава, све, 
Оста ми душа бона: 
како је без ње пусто све! 
Живота немам, 
Моћи немам 
Да живот себи узмем ја. 
Мач овај . . . гле'те како се сја! 
За мене није више; 
На њему Клио пише: 
Атина, Мисир, Галија! 
Акциум . . . проклета змија! 
Однесе све. 
О, жено, жено!« 
О, жено! 
Робови, легиони ... ко сте? 
Преслицу и вретено, 
Херкулу нос'те!

Напомене 

 Ова песма издата у: Отаџбина 1875, књ. II ; II рукопис; С. К. Задруга, 17.

Извори 

 Јован Илић: Целокупна дела, страна 200 - 202 , Библиотека српских писаца, Народна просвета.

Јован Илић